Krugerhuis-museum: ŉ Verborge skat in PretoriaKrugerhuis-museum in Pretoria (Foto: Janek Szymanowski via Wikimedia Commons) Die Krugerhuis-museum. Dit kan waarskynlik as ŉ verborge skat van Pretoria beskou word. Hier vóél jy en sién jy geskiedenis. Soos die stoep van die huis op die hoek van WF Nkomo (Kerkstraat) en Kgosi Mampuru (Potgieterstraat): Jy kan jou indink hoe die destydse ZAR-president Paul Kruger met sy gaste buite op die stoep kon kuier. Perdekarre en perde as destyds die gewildste vervoermiddel. Dink nou hoe oom Paul hom sou vererg het vir die al toetende taxi’s op soek na passasiers! Maar terug na die huis. Gids Khomotjo Moyo vertel dat die meeste van die meubels en matte in die huis oorspronklik is, tot selfs die plafonne. Interessante feite wat sy opper, is dat die Krugerhuis een van die eerstes is wat in Pretoria geëlektrifiseer is. En dit het met die eerste telefoon gespog – Pretoria 1. Vertrek ná vertrek lewer hul interessanthede. Daar was byvoorbeeld twee sitkamers – een vir mans en een vir vroue. In laasgenoemde kon oom Paul se vrou Gezina vroue en kinders trakteer. In oom Paul se sitkamer het groot name bymekaar gekom – Koos de la Rey, Louis Botha, Danie Theron en Christian de Wet. Die sitkamer is wel soggens oopgestel vir oggenddiens. Daarna moes die vroue en kinders uit. Foto: Ditsong Museums Moyo wys ook ŉ seunskamer wat ná die Britse besetting van Pretoria deur die Britte as kraamsaal gebruik is. Die kombuis is redelik klein met ŉ yskas so groot soos ŉ peuter. Sy sê baie van die kookwerk is buite gedoen. Dan is daar ŉ “doodskamer” waar oom Paul se lyk gelê het nadat hy in 1904 in Clarens in Switserland dood is. Sy begrafnis is in Desember 1904 gehou. Sy vrou Gezina is ook daar oorlede. Dan is daar die ballingskapkamer waar oom Paul se reis in Clarens gevier word. Verskeie tydskrifte – Frans, Nederlands, Duits en Oostenryks – het hieroor berig. Die reis met die Gelderbloem het al langs Akrika se ooskus plaasgevind. Van oom Paul se persoonlike besittings wat daar is, sluit in die geweer waarmee hy homself tydens ŉ skietongeluk beseer het en verskeie pype. Daar is ook ŉ kleiner weergawe van die huis waarin hy gebore is op Colesberg in die Noord-Kaap. ŉ Woordvoerder van die Ditsong-museums betreur egter die gebrek aan belangstelling van binnelandse besoekers. In September het 50 plaaslike inwoners die museum besoek. Daarteenoor het meer as 1 000 buitelanders die huis besoek. Volgens die woordvoerder is daar tans onderhandelinge aan die gang om meer parkeerplek te kry. Verlede maand het 20 Suid-Afrikaners die museum besoek. Dit is verdwerg deur die bykans 2 000 buitelandse besoekers. Oom Paul se koets (Foto: Ditsong Museums) Ander interessanthede is oom Paul se koets en ossewa en sy NZASM-treinwa. En wanneer jy daar instap, vóél jy die geskiedenis – so asof oom Paul jou dophou. En Moyo wys van die naaldwerk uit wat destyds deur Voortrekkervroue gedoen is met ŉ sterk invloed van Duitsers. Sy sê juis dié styl het gewild geraak by Pedi-vroue wat streng by die styl hou. Die museum is weeksdae oop van 08:30 – 16:30 en oor naweke en op vakansiedae van 09:00 – 16:30. Die museum is gesluit op Goeie Vrydag en Kersdag. Toegangsfooie beloop soos volg: Volwassenes (plaaslik): R45-00 pp Volwassenes (internasionaal): R65-00 pp Skoliere: R25-00 pp Studente: R30-00 pp Senior burgers: R30-00 pp Begeleide toer (moet vooraf gereël word): R60-00 pp Besoek die webwerf vir meer besonderhede.